РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број :06-2/461-15

9. новембар 2015. године

Б е о г р а д

ЗАПИСНИК

28. СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 9. НОВЕМБРА 2015. ГОДИНЕ

На основу члана 70. Пословника Народне скупштине Одбор за образовање, науку, технолошки развој и информатичко друштво одржао је седницу.

 Седница је почела у 11,00 часова.

 Седници је председавала мр Александра Јерков, председница Одбора.

 Седници су присуствовали: Милан Кнежевић, Милета Поскурица, Ирена Алексић, Љубиша Стојмировић, Љибушка Лакатош, Невенка Милошевић, Анамарија Вичек, Милетић Михајловић, чланови Одбора.

 Седници нису присуствовали: Марко Атлагић, Небојша Петровић, Жарко Обрадовић, Јелисавета Вељковић, Нинослав Стојадиновић, Милена Бићанин, Олена Папуга и Риза Халими као ни њихови заменици.

 Седници су присуствовали представници из Министарства финансија: Мирјана Ћојбашић, помоћник министра и Славица Манојловић, виши саветник, као и Зоран Тубић, помоћник министра у Министарству просвете*,* наукеитехнолошког развоја. Седници су присуствовали и представници репрезентативних синдиката у области образовања: Весна Врањковић, правни саветник у Синдикату образовања Србије, Јасна Јанковић, председник Уније синдиката просветних радника Србије, Милица Миленовић из Синдиката радника у просвети Србије, Николина Маљковић, правни саветник у Синдикату образовања Србије и Томислав Живановић, председник ГСПРС „Независност“, као и народни посланик Јанко Веселиновић.

**На предлог председнице Одбора, усвојен је следећи:**

Д н е в н и р е д

1. **Разматрање Предлога закона о допуни Закона о буџету Републике Србије за 2015. годину,** који је поднела Влада (број 400-2882/15 од 5. новембра 2015. године);
2. **Разно**

 Пре преласка на разматрање тачака дневног реда, стављен је на гласање записник **27.** седнице Одбора, који је затим једногласно усвојен.

Прва тачка дневног реда: **Разматрање Предлога закона о допуни Закона о буџету Републике Србије за 2015. годину**

 Мирјана Ћојбашић, помоћник министра у Министарству финансија започела је своје излагање напоменом, да се у Предлог закона о допуни Закона о буџету Републике Србије за 2015. годину, у оквиру члана 17. додаје став који гласи да се запосленима у установама основног и средњег образовања и установама ученичког стандарда може на основу одлуке Владе једнократно исплатити нето износ од шест хиљада динара са припадајућим порезом и доприносима за обавезно социјало образовање. Чланом 17. став 2. Закона о буџету за 2015сту годину је утврђено да се не могу исплаћивати запосленима награде и бонуси који према међународним стандардима представљају нестандардне облике награда и бонуса у шта спадају и једнократне исплате. Из тих разлога предложена је ова допуна која је разматрана на многим састанцима.

 Председница Александра Јерков упутила је питање представницима Министарства финансија, шта тачно значи формулација да се запосленима у установама основног и средњег образовања и установама ученичког стандарда **може** на основу одлуке Владе једнократно исплатити нето износ од шест хиљада динара? Да ли то значи да ће се износ исплатити, или да се само може исплатити, да ли ће се то односити на све запослене или не, зашто су неки синдикати рекли да нису учествовали у овом процесу и где је нестала разлика из обећања да ће се запосленима исплатити сума у висини једне просечне зараде.

 Мирјана Ћојбашић, одговарајући на питење је рекла да се ова одлука Владе односи на 110000 запослених у образовању. Министарству просвете, науке и технолошког развоја остављено је време за прецизирање категорија на које ће се ова одлука односити, будући да је, нпр. питање запослених који су ту на замени, нешто чиме би они требало да се позабаве. У складу са тим је и речено „може се“, дакле биће исплаћено свим категоријама које су јасно дефинисане и обухваћене овом одлуком.

 Томислав Живановић осврнуо се на питање, зашто је једнократна помоћ елемент плате ако се награда, као ни било каква једнократна помоћ не могу сматрати елементом плате. Напоменуо је да је однос државе према просветним радницима лош будући да је плата 20-30% нижа од просека. Додао је на крају, да су просветни радници у незавидном положају и да је сасвим очекиван неки нови штрајк као израз њиховог незадовољства.

 Јасна Јанковић подсетила је да је милијарда динара о којој је реч, још у децембру прошле године нуђена просветним радницима док су били у штрајку са захтевом да се штрајк прекине. Тада је то одбијено, не зато што новац просветним радницима није потребан, већ да би се одбранило достојанство професије. Када се говори о новцу, односно о тих шест хиљада динара, преговора није било. Неколико пута раније, када се добијала помоћ пореска стопа је била 12% на исплате, а сада је и целих 60% пошто се та исплата гледа као плата. У промени те статистике види простор за евентуално повећање износа помоћи. Положај просветних радника суштински би се побољшао увођењем платних разреда. На крају је изразила наду да ће се о томе расправљати у најскорије време.

 Милица Миленовић је поставила питање представници Министарства финансија, шта је са колективним уговором и докле ће јубиларне награде бити замрзнуте. Напоменула је да није било договора о висини помоћи и да је због тога Форум београдских гимназија иступио из преговора сматрајући то понижавајућим.

 Зоран Тубић, помоћник министра у Министарству просвете*,* наукеитехнолошког развоја је појаснио зашто је у Предлогу закона речено „**може“,** које се помиње као спорно, подсетивши да је и раније прво било реч о износу предвиђеном за конкретну помоћ, а тек након тога су се достављале категорије на које ће се та помоћ односити. Тиме се могућност оштећења појединаца, као и накнадних исплата сводила на минимум.

 Невенка Милошевић упутила је питање, да ли ће ових шест хиљада динара бити исплаћено до првог децембра ове године? Додала је, да се суштинске реформе никако не могу ваљано извести без реформи образовања, као и да се дан просветних радника готово и није обележио, што никако не би смело постати правило. На крају је истакла да платне разреде сматра оним што ће побољшати и променити положај просветним радницима.

 Мирјана Ћојбашић је навела да је одржано неколико састанака Владе на којима је расправљано о износу помоћи, као и о динамици исплаћивања те је у складу са тим припремљен овај Предлог закона како би се исплата извршила у што краћем року. Дакле, то би требало да буде крајем новембра, односно почетком децембра уз редовне плате. Што се тиче питања јубиларних награда, оне су у надлежности локалних самоуправа.

 Јасна Јанковић, јављајући се поново за реч, истакла је, да од 24. априла ове године, када је штрајк завршен, нико није помињао помоћ. Са министром просвете је било разговора о другим питањима као и организацији састанака, али не и о износу помоћи. Двадест осмог октобра одржан је једночасовни штрајк упозорења будући да се од априла до октобра није променило ништа. Своје излагање завршила је констатацијом да је након тог штрајка уследило обавештење о овој помоћи о којој је данас реч те сматра да је ова одлука донешена под притиском.

 **Након дискусије, Одбор је гласањем** (осам „за“, нико „против“) **одлучио да, у складу са чланом 173. став 2. Пословника Народне скупштине, предложи Одбору за финансије, републички буџет и контролу трошења јавних средстава да прихвати у начелу Предлог закона о допуни Закона о буџету Републике Србије за 2015. годину.**

 **На предлог председнице Одбора, закључено је да за известиоца одреди проф. др Љубиша Стојимировић, заменика председника.**

**Друга тачка дневног реда – Разно**

У оквиру друге тачке дневног реда није било дискусије.

 Седница је завршена у 11,40 часова.

 СЕКРЕТАР ПРЕДСЕДНИЦА

Драгомир Петковић мр Александра Јерков